**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.05.2018, ora 8.00 – 29.05.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 29.05.2018, ora 7.00**

**RÂURI**

Debitele au fost, în general, staționare, exceptând râurile din bazinele: Timiș, Bârzava, Caraș, Nera, Cerna, Jiu, bazinul superior și mijlociu al Argeșului, unde au fost în creștere datorită precipitațiilor înregistrate și propagării și doar prin propagare pe cursul mijlociu al Someșului, pe cursul inferior al Crișului Alb și pe cursul mijlociu și inferior al Prutului.

Pe râurile din bazinele: Vișeu, Iza, Tur, bazinul superior al Someșului și cursul inferior al Crișului Negru, debitele au fost în scădere.

Debitele se situează, în general, la valori cuprinse între 30-70% din mediile multianuale lunare, mai mari (peste 100 % din normalele lunare) pe cursul superior al râului Bega și pe cursul mijlociu și inferior al Jiului și mai mici (sub 30% din normalele lunare) pe râurile din bazinele hidrografice: Târnave, Iara, Putna, Rm. Sărat, Bârlad, pe cursurile superioare ale Crasnei, Mureșului și Oltului, pe afluenții Crișului Negru, Buzăului, Trotuşului şi Prutului şi pe unii afluenți ai Oltului mijlociu și ai Argeșului superior.

În interval au fost emise trei **ATENŢIONĂRI HIDROLOGICE** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE.**

Debitele vor fi în general staționare, exceptând râurile din bazinele: Vișeu, Iza, Tur, Crasna, Barcău, Crișuri, Bega, Bârzava, Moravița, Caraș, Nera, Cerna, bazinele superioare și mijlocii ale Someșului, Timișului, Jiului și Argeșului, unde vor fi în scădere.

Pe cursurile inferioare ale Someșului, Timișului, Jiului, Argeșului și Prutului, debitele vor fi în creștere prin propagare.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 28 – 29.05.2018 a fost în scădere, având valoarea de 5000 m3/s, sub media multianuală a lunii mai (7250 m3/s).

În aval de Porţile de Fier debitele au fost scădere pe sectorul Gruia – Călăraşi, staţionare pe sectorul Cernavodă – Hârşova şi în creştere pe sectorul Vadu Oii – Tulcea

Debitul la intrarea în ţară (secţiunea Baziaş) va fi în scădere (4900 m3/s).

În aval de Porţile de Fier debitele vor fi în scădere pe sectorul Gruia – Brăila şi, staţionare pe sectorul Galaţi – Tulcea.

**2.** **Situaţia meteorologică în intervalul 28.05.2018, ora 8.00 – 29.05.2018, ora 6.00**

**ÎN ŢARĂ**

Vremea a fost caldă în majoritatea regiunilor, chiar deosebit de caldă în nord-vestul țării. Cerul a fost variabil, cu înnorări temporar accentuate în vest și în sud-vest, precum și în zonele montane aferente, unde au fost frecvente descărcări electrice și, local, averse. Cantitățile de apă au depășit izolat 20 l/mp, cumulându-se până la 31 l/mp pe raza localității Beliu (județul Arad), unde s-a semnalat și grindină de mici dimensiuni. Vântul a prezentat unele intensificări în sud-estul teritoriului, iar de scurtă durată și asociat ploilor. Temperaturile maxime au fost cuprinse între 21 de grade la Câmupulung și 30 de grade la Satu Mare, Timișoara și Sighetu Marmației, iar la ora 06 se înregistrau valori termice cuprinse între 2 grade la Întorsura Buzăului și 20 de grade la Moldova Nouă, Sfântu Gheorghe-Deltă și Sulina.

OBSERVAȚII - de ieri dimineață de la ora 06.00 au fost în vigoare 3 avertizări cod portocaliu emise de SRPV Timișoara și 10 atenționări cod galben, dintre care 8 emise de SRPV Timișoara și câte 1 emisă de SRPV Craiova și SRPV Cluj-Napoca.

**LA BUCUREŞTI**

Vremea a fost predominant frumoasă și caldă. Cerul a fost variabil, iar vântul a suflat slab și moderat. Temperatura maximă a fost de 27 de grade la Afumați și Băneasa și 28 de grade la Filaret, iar la ora 06.00 se înregistrau 14 grade la Băneasa, 15 grade la Afumați și 17 grade la Filaret.

**3. Prognoza meteorologică în intervalul 29.05.2018, ora 8.00 – 30.05.2018, ora 8.00**

**ÎN ŢARĂ**

Vremea se va menține caldă și va fi în general frumoasă. Temperaturile maxime se vor încadra între 22...23 de grade pe litoral și 29...30 de grade în zonele de câmpie și podiș, iar cele minime vor fi cuprinse între 7 și 17 grade, mai coborâte în estul Transilvaniei, până la 3 grade, dar și ușor mai ridicate în Dealurile de Vest, spre 19 grade. Cerul va fi variabil, cu înnorări temporare, în special după-amiaza, în zona Carpaților Meridionali și Occidentali, precum și, trecător, în regiunile nord-vestice și estice, unde izolat se vor semnala ploi de scurtă durată și descărcări electrice. Vântul va avea unele intensificări, în cursul zilei în sud-estul teritoriului, iar de scurtă durată și în timpul ploilor.

**LA BUCUREŞTI**

Vremea se va menține caldă. Cerul va fi variabil, iar vântul va sufla slab și moderat. Temperatura maximă va fi de 29...30 de grade, iar cea minimă de 12...14 grade.

***II. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

***Administrația Națională „Apele Române”*** informează că la data de 28.05.2018 a avut loc avaria colectorului Ø 6 " transport țiței apă sărată Brădești – Ghercești ce aparține OMV PETROM ASSET II Oltenia, pe raza localității Albești, jud.Dolj, dispeceratul A.B.A. Jiu fiind informat la ora 20.40. Avaria s-a produs la ora 19.30 din datele furnizate de reprezentanții OMV PETROM, aceștia intervenind prin sistarea pompării și instalare de baraje absorbante pe râul Amaradia, afluent de stânga al râului Jiu, în zona localității Albești. În dimineața zilei de 29.05.2018, OMV Petrom actionează cu toate efectivele, fiind montate 5 baraje absorbante. Se intervine cu material absorbant. I.S.U. Oltenia intervine cu două mașini de pompieri și o autoutilitară dotată cu proiector și generator. A.B.A Jiu intervine cu două autoutilitare, două formații de intervenție rapidă, una aflându-se la confluența râului Amaradia cu râul Jiu și alta la 3-4 km pe raul Jiu, la podul din localitatea Cernele. Echipele sunt formate din 12 muncitori, doi șefi de formație si directorul S.G.A. Dolj.

**1.3. Pe Marea Neagră**

***Administrația Națională „Apele Române”*** informează despre prezența la data de 28.05.2018, unui delfin eșuat pe plaja din Năvodari, zona Tabăra de copii, a unui delfin eșuat pe plaja aferentă Hotelului REX și a încă doi delfini eșuați pe plaja Cleopatra din Stațiunea Mamaia, județul Constanța. Au fost informați reprezentanții I.N.C.D.M. „Grigore Antipa”.

***III. CALITATEA MEDIULUI***

1. **În domeniul aerului**

***Comisariatul Județean București din cadrul Gărzii Naționale de Mediu*** informează telefonic despre un incendiu în desfășurare, pe o suprafață de aproximativ 700 mp, la intersecția str. Mărgeanului cu str. Zețari, în sectorul 5, mun. București. Ard deșeuri și gunoi menajer depozitate nelegal și neconform, cu degajare de fum în atmosferă. ISU intervine pentru stingere cu autospeciale și cu un buldoexcavator. Nu sunt victime umane și nici pagube materiale. Nu se cunosc, deocamdată, cauzele declanșatoare.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE